[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 4.12.2008

COM(2008) 812 τελικό

2008/0229 (COD)

Πρόταση

ΟΔΗΓΙΑ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

σχετικά με τη φάση ΙΙ της ανάκτησης ατμών βενζίνης κατά τη διάρκεια του ανεφοδιασμού επιβατικών οχημάτων σε πρατήρια καυσίμων

{SE C(2008) 2937}{SEC(2008) 2938}

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Περιεχομενο της προτασησ

1.1. Γενικό πλαίσιο

Στόχος της παρούσας νομοθετικής πρότασης είναι η ανάκτηση ατμών βενζίνης που εκπέμπονται στην ατμόσφαιρα κατά τη διάρκεια του ανεφοδιασμού επιβατικών οχημάτων σε πρατήρια καυσίμων (η λεγόμενη «φάση ΙΙ της ανάκτησης ατμών βενζίνης ή φάση ΙΙ της ΑΑΒ»). Οι εκπομπές πτητικών οργανικών ενώσεων που περιέχονται στη βενζίνη συμβάλλουν στα τοπικά και περιφερειακά προβλήματα ποιότητας του αέρα (βενζόλιο και όζον), για τα οποία ισχύουν κοινοτικά πρότυπα και στόχοι ποιότητας του αέρα. Το όζον της τροπόσφαιρας είναι ρύπος που διασχίζει τα εθνικά σύνορα και είναι επίσης το τρίτο σημαντικότερο αέριο θερμοκηπίου. Το βενζόλιο είναι γνωστή καρκινογόνος ουσία για τον άνθρωπο.

Η πρόταση εκπονήθηκε σε συνέχεια των δεσμεύσεων που διατύπωσε το σώμα των Επιτρόπων:

- στη Θεματική στρατηγική για την ατμοσφαιρική ρύπανση[1]·

- στην πρόταση της Επιτροπής για τροποποίηση της οδηγίας 98/70/ΕΚ σχετικά με την ποιότητα της βενζίνης και του ντίζελ[2], με στόχο τη διευκόλυνση της ευρύτερης αποδοχής των βιοκαυσίμων (και ιδίως της βιοαιθανόλης) χαλαρώνοντας τις απαιτήσεις για την τάση των ατμών της βενζίνης. Η Επιτροπή αναγνώρισε ότι κάτι τέτοιο μπορεί να έχει ως αποτέλεσμα περισσότερες εκπομπές πτητικών οργανικών ενώσεων και ανέφερε ότι θα πρότεινε φάση ΙΙ της ΑΑΒ για την αντιστάθμιση της τυχόν αύξησης των εκπομπών·

- στη δήλωση που συνοδεύει τη νέα οδηγία για την ποιότητα του ατμοσφαιρικού αέρα[3], στην οποία η Επιτροπή αναγνώρισε τη σημασία της αντιμετώπισης της ρύπανσης του αέρα στην πηγή προκειμένου να επιτευχθούν οι στόχοι ποιότητας του αέρα, και στην οποία προτείνονται αρκετά νέα κοινοτικά μέτρα βασισμένα στις εκπομπές στην πηγή, συμπεριλαμβανομένης της φάσης ΙΙ της ΑΑΒ.

1.2. Ισχύουσες διατάξεις στον τομέα που καλύπτει η πρόταση

Στόχος της οδηγίας 94/63/ΕΚ είναι η ανάκτηση των ατμών βενζίνης οι οποίοι εκπέμπονται στην ατμόσφαιρα από την αποθήκευση και τη διάθεση βενζίνης μεταξύ τερματικών εγκαταστάσεων και πρατηρίων καυσίμων (η λεγόμενη «φάση Ι της ανάκτησης ατμών βενζίνης»). Οι ατμοί βενζίνης που εκτοπίζονται κατά την νέα παραλαβή καυσίμων από πρατήριο επιστρέφονται στο βυτιοφόρο όχημα ή στην κινητή δεξαμενή και στη συνέχεια στην τερματική εγκατάσταση, από όπου μπορούν να διανεμηθούν εκ νέου.

1.3. Συνοχή με άλλες πολιτικές και στόχους της Ένωσης

Η πρόταση είναι συνεπής με τις κοινοτικές πολιτικές για την ποιότητα του ατμοσφαιρικού αέρα και με την επιδίωξη περαιτέρω προόδου για την επίτευξη επιπέδων ποιότητας αέρα τα οποία δεν έχουν σημαντικές επιπτώσεις στην υγεία και στο περιβάλλον, όπως ορίζεται στο έκτο κοινοτικό πρόγραμμα δράσης για το περιβάλλον. Η πρόταση είναι επίσης σύμφωνη προς τους τρεις πυλώνες της στρατηγικής της Λισαβόνας, καθώς με τον τρόπο αυτό θα ενθαρρυνθεί η μεγαλύτερη ζήτηση και ανάπτυξη τεχνολογιών της φάσης ΙΙ ανάκτησης ατμών.

2. Διαβουλευσεισ με τα ενδιαφερομενα μερη

2.1. Διαβουλεύσεις με τα ενδιαφερόμενα μέρη

2.1.1. Μέθοδοι διαβούλευσης, βασικοί στοχευόμενοι τομείς και γενικά χαρακτηριστικά των συμμετεχόντων

Πραγματοποιήθηκε στοχοθετημένη διαβούλευση με τους βασικούς ενδιαφερομένους μέσω άμεσων επαφών. Στους ενδιαφερομένους συγκαταλέγονταν, μεταξύ άλλων, οργανώσεις του πετρελαϊκού κλάδου, κατασκευαστές εξοπλισμού της φάσης ΙΙ της ΑΑΒ, ΜΚΟ που δραστηριοποιούνται στον τομέα του περιβάλλοντος και των μεταφορών, ανεξάρτητοι φορείς εκμετάλλευσης πρατηρίων καυσίμων και οργανώσεις παρακολούθησης. Επιπλέον, δημοσιεύθηκαν ερωτήσεις στο Διαδίκτυο για το ευρύ κοινό.

2.1.2. Συνοπτική παρουσίαση των απαντήσεων και του τρόπου με τον οποίο ελήφθησαν υπόψη

Οι απαντήσεις κάλυπταν θέματα που αφορούν τις επιπτώσεις των ατμών βενζίνης στην υγεία, την αποδοτικότητα του εξοπλισμού της φάσης ΙΙ, τα θετικά στοιχεία του εξοπλισμού αυτόματης παρακολούθησης και τη σχέση κόστους-αποτελεσματικότητας των διάφορων επιλογών εγκατάστασης εξοπλισμού της φάσης ΙΙ της ΑΑΒ. Οι απαντήσεις λήφθηκαν άμεσα υπόψη κατά την κατάρτιση των βασικών στοιχείων της συνημμένης πρότασης, ιδίως όσον αφορά τα πρατήρια καυσίμων που βρίσκονται κάτω από κατοικίες, τον καθορισμό κατώτερου ορίου ανάκτησης ατμών για τα θιγόμενα πρατήρια καυσίμων και την αυτόματη παρακολούθηση των επιδόσεων του εξοπλισμού στα πρατήρια καυσίμων.

Η σύνοψη των ερωτήσεων και των απαντήσεων είναι διαθέσιμη στην ιστοσελίδα: http://ec.europa.eu/environment/air/transport/petrol.htm

2.2. Συγκέντρωση και χρήση εμπειρογνωμοσύνης

2.2.1. Σχετικοί επιστημονικοί τομείς και τομείς εμπειρογνωμοσύνης

Αξιοποιήθηκε η εμπειρογνωμοσύνη από τον πετρελαϊκό κλάδο και τους κατασκευαστές εξοπλισμού της φάσης ΙΙ της ΑΑΒ, καθώς και από συμβούλους που εκπόνησαν εκτιμήσεις του κόστους και των οφελών των επιλογών για τα μέτρα της φάσης ΙΙ της ΑΑΒ.

2.2.2. Χρησιμοποιηθείσα μεθοδολογία

Χρησιμοποιήθηκαν στατιστικά δεδομένα σχετικά με τον αριθμό και το μέγεθος των πρατηρίων καυσίμων, σε συνδυασμό με εκτιμήσεις κόστους του εξοπλισμού της φάσης ΙΙ για να υπολογιστεί το συνολικό κόστος της εφαρμογής των μέτρων της φάσης ΙΙ της ΑΑΒ σε βάθος χρόνου, καθώς η μείωση της ποσότητας ατμών βενζίνης. Το κόστος των ζημιών από τις εκπομπές ατμών βενζίνης αποτιμήθηκε χρηματικά, χρησιμοποιώντας μια απλή συνάρτηση μέσου κόστους ζημίας βασιζόμενη στις επιπτώσεις που συνδέονται με το τροποσφαιρικό όζον. Οι επιπτώσεις του βενζολίου δεν ποσοτικοποιήθηκαν.

2.2.3. Κύριες οργανώσεις που συμμετείχαν στη διαβούλευση

Ευρωπαϊκές οργανώσεις του πετρελαϊκού κλάδου, ευρωπαίοι κατασκευαστές εξοπλισμού της φάσης ΙΙ της ΑΑΒ, ΜΚΟ που δραστηριοποιούνται στον τομέα του περιβάλλοντος/των μεταφορών, ανεξάρτητοι φορείς εκμετάλλευσης πρατηρίων καυσίμων και οργανώσεις παρακολούθησης.

2.2.4. Σύνοψη των συμβουλών που διατυπώθηκαν και χρησιμοποιήθηκαν

Η Επιτροπή ζήτησε από δύο διαφορετικούς συμβούλους να παράσχουν συμβουλές σχετικά με το κόστος και τη σχέση κόστους-αποτελεσματικότητας των διαφόρων επιλογών της φάσης ΙΙ της ΑΑΒ. Οι πληροφορίες αυτές συνοψίζονται σε δύο χωριστές εκθέσεις που εκπονήθηκαν το 2005 και το 2008. Η τελευταία έκθεση βασίσθηκε επίσης σε πρόσφατες πληροφορίες σχετικές με την εφαρμογή της φάσης ΙΙ της ΑΑΒ στα κράτη μέλη.

2.2.5. Μέσα που χρησιμοποιήθηκαν για τη δημοσιοποίηση των συμβουλών των εμπειρογνωμόνων

Αμφότερες οι εκθέσεις είναι διαθέσιμες στον δικτυακό τόπο της Επιτροπής: http://ec.europa.eu/environment/air/transport/petrol.htm

2.3. Εκτίμηση επιπτώσεων

Για να εκτιμηθούν οι επιπτώσεις εξετάσθηκαν το κόστος και τα οφέλη των ακόλουθων επιλογών:

1. Καμία ενέργεια.

2. Εγκατάσταση διάταξης ανάκτησης ατμών ανεφοδιασμού (Onboard Refuelling Vapour Recovery, ORVR) επί των επιβατικών οχημάτων και των ελαφρών επαγγελματικών οχημάτων.

3. Εγκατάσταση εξοπλισμού της φάσης ΙΙ της ΑΑΒ σε:

α) όλα τα νέα και τα σημαντικά ανακαινιζόμενα πρατήρια καυσίμων με διακίνηση βενζίνης άνω των 500 m3 ετησίως·

β) όλα τα νέα και τα σημαντικά ανακαινιζόμενα πρατήρια καυσίμων με διακίνηση βενζίνης άνω των 500 m3 ετησίως και σε μεγαλύτερα υφιστάμενα πρατήρια καυσίμων (δηλαδή με διακίνηση άνω των 3000 m3 ετησίως)·

γ) επιλογή β) και πρατήρια καυσίμων που βρίσκονται σε ή κάτω από κατοικίες·

δ) επιλογή γ) με αυτόματη παρακολούθηση κάθε εξοπλισμού της φάσης ΙΙ, με την οποία θα περιορίζονται οι πωλήσεις βενζίνης εάν ο εξοπλισμός δεν λειτουργεί ορθά.

Η αναλυτική αξιολόγηση των επιλογών περιλαμβάνεται στην εκτίμηση επιπτώσεων που συνοδεύει την παρούσα πρόταση. Θα είναι διαθέσιμη στον ακόλουθο δικτυακό τόπο: http://ec.europa.eu/environment/air/transport/petrol.htm

3. Νομικα στοιχεια της προτασησ

3.1. Συνοπτική παρουσίαση της προτεινόμενης δράσης

Σύμφωνα με την πρόταση: (i) θα καταστεί υποχρεωτική η εγκατάσταση εξοπλισμού ανάκτησης ατμών βενζίνης σε νέα και ανακαινιζόμενα πρατήρια καυσίμων με διακίνηση βενζίνης άνω των 500m3 ετησίως· (ii) θα απαιτηθεί να εξοπλιστούν εκ των υστέρων έως το 2020 τα υφιστάμενα πρατήρια καυσίμων με διακίνηση βενζίνης άνω των 3000 m3· (iii) θα απαιτηθεί να εξοπλιστούν με συστήματα της φάσης ΙΙ όλα τα νέα ή σημαντικά ανακαινιζόμενα πρατήρια καυσίμων που βρίσκονται κάτω από κατοικίες, ανεξαρτήτως του μεγέθους τους· (iv) δεν θα επιβληθεί υποχρέωση εγκατάστασης εξοπλισμού αυτόματης παρακολούθησης της φάσης ΙΙ της ΑΑΒ αλλά, σε περίπτωση εγκατάστασης τέτοιου εξοπλισμού, θα επιτρέπεται να μεσολαβεί μεγαλύτερο διάστημα μεταξύ των επιθεωρήσεων.

Είναι προφανές ότι η επιβολή υποχρέωσης στα μεγαλύτερα υφιστάμενα πρατήρια καυσίμων να εγκαταστήσουν συστήματα της φάσης ΙΙ πριν από το 2020 συνεπάγεται πρόσθετο κόστος, αλλά εξασφαλίζεται επίσης σημαντικά μεγαλύτερη μείωση των εκπομπών, μολονότι με κάπως δυσμενέστερη σχέση κόστους-αποτελεσματικότητας. Ωστόσο, το κόστος είναι μάλλον μέτριο για τις δύο επιλογές και είναι της τάξης των 20-30 εκατομμυρίων ευρώ ετησίως το 2020.

Παρότι δεν είναι εφικτό να υπολογισθεί άμεσα το κόστος που συνδέεται με την εγκατάσταση εξοπλισμού της φάσης ΙΙ της ΑΑΒ σε όλα τα πρατήρια καυσίμων που βρίσκονται κάτω από κατοικίες, ο ενδεικτικός υπολογισμός δείχνει ότι το κόστος προγραμματισμένου εκ των υστέρων εξοπλισμού ενός μικρού πρατηρίου καυσίμων θα ήταν παρεμφερές με τον μέσο όρο των άλλων επιλογών που εξετάσθηκαν. Ωστόσο, το κόστος μη προγραμματισμένου εκ των υστέρων εξοπλισμού είναι σημαντικά υψηλότερο και δεν δικαιολογεί την επιβολή προθεσμίας. Παρ’ όλα αυτά, 10 χρόνια μετά την έγκριση νέας οδηγίας σχετικά με την φάση ΙΙ της ΑΑΒ, άνω των δύο τρίτων των εν λόγω πρατηρίων καυσίμων αναμένεται να έχουν υποστεί προγραμματισμένη ανακαίνιση. Εξάλλου, με την πρόταση θα αξιοποιηθεί στο μέγιστο το γεγονός ότι στα πρατήρια καυσίμων που βρίσκονται κάτω από κατοικίες πρέπει ήδη να εγκατασταθεί εξοπλισμός της φάσης Ι της ΑΑΒ, ανεξάρτητα από το μέγεθός τους.

Παρότι η αυτόματη παρακολούθηση σίγουρα θα διασφαλίσει στην πράξη την επίτευξη των προσδοκώμενων οφελών, επικρατεί αβεβαιότητα σχετικά με το κόστος των εν λόγω συστημάτων και το κατά πόσον δεν υπάρχουν απλούστερα και φθηνότερα συστήματα με ισάξιες επιδόσεις. Το συμπέρασμα αυτό υποστηρίζεται από τα πορίσματα της έκθεσης της ENTEC, η οποία προσδιόρισε επιδείνωση 50% της σχέσης κόστους-αποτελεσματικότητας για την υποχρεωτική συμπερίληψη αυτόματης παρακολούθησης[4]. Ωστόσο, η ανάγκη περιοδικών επιθεωρήσεων θα είναι μικρότερη, πράγμα που σημαίνει εξοικονόμηση κόστους για όσους εγκαταστήσουν εξοπλισμό αυτόματης παρακολούθησης.

3.2. Νομική βάση

Το άρθρο 175 της Συνθήκης είναι η κατάλληλη νομική βάση, δεδομένης της σαφούς περιβαλλοντικής φύσης της πρότασης.

3.3. Αρχή της επικουρικότητας

Η αρχή της επικουρικότητας ισχύει στον βαθμό που η πρόταση δεν υπάγεται στην αποκλειστική αρμοδιότητα της Κοινότητας. Οι στόχοι της πρότασης δεν είναι δυνατόν να επιτευχθούν επαρκώς από τα μεμονωμένα κράτη μέλη, και τούτο για τους ακόλουθους λόγους:

- Το όζον της τροπόσφαιρας είναι διασυνοριακός ρύπος του ατμοσφαιρικού αέρα, ο οποίος σχηματίζεται επί τόπου στην ατμόσφαιρα από εκπομπές προδρόμων πτητικών οργανικών ενώσεων (π.χ. ατμοί βενζίνης) και οξειδίων του αζώτου. Οι εκπομπές ατμών βενζίνης σε μια χώρα μπορούν να έχουν ως αποτέλεσμα προβλήματα ποιότητας του αέρα σε γειτονικές χώρες. Επομένως, απαιτείται συνεκτική δράση από όλα τα κράτη μέλη για την αντιμετώπιση του όζοντος της τροπόσφαιρας.

- Η νομική βάση της οδηγίας η οποία διέπει την ποιότητα της βενζίνης και του ντίζελ που πωλούνται στην ΕΕ είναι το άρθρο 95 της Συνθήκης και εφαρμόζεται ομοιόμορφα σε ολόκληρη την ΕΕ. Η Επιτροπή πρότεινε τη χαλάρωση των απαιτήσεων για την τάση των ατμών της βενζίνης, με στόχο την προώθηση μεγαλύτερη χρήσης βιοαιθανόλης. Ωστόσο, κάτι τέτοιο μπορεί να έχει ως αποτέλεσμα περισσότερες εκπομπές πτητικών οργανικών ενώσεων, ακόμη και στις χώρες στις οποίες εφαρμόζονται ήδη μέτρα της φάσης ΙΙ της ΑΑΒ. Ως εκ τούτου, απαιτείται κοινοτική δράση για την αντιμετώπιση της ενδεχόμενης αύξησης των εκπομπών πτητικών οργανικών ενώσεων.

3.4. Αρχή της αναλογικότητας

Η πρόταση δεν υπερβαίνει τα αναγκαία όρια για την επίτευξη του στόχου διασφάλισης της μείωσης των εκπομπών ατμών βενζίνης από τις δραστηριότητες ανεφοδιασμού επιβατικών οχημάτων με καύσιμα. Προσδιορίζονται μόνον οι ελάχιστες τεχνικές παράμετροι, ενώ η λεπτομερής επιλογή των τεχνολογιών και των μέσων εναπόκειται στη διακριτική ευχέρεια των κρατών μελών.

3.5. Επιλογή μέσων

Η πρόταση οδηγίας είναι το καταλληλότερο μέσο. Υπάρχουν διάφοροι τεχνολογικοί τρόποι υλοποίησης της φάσης ΙΙ της ΑΑΒ στην πράξη. Επιπλέον, σημαντικός αριθμός κρατών μελών έχουν ήδη θεσπίσει εθνική νομοθεσία για την φάση ΙΙ της ΑΑΒ. Δεν υπάρχει λόγος για τροποποίηση της προσέγγισης που έχουν ακολουθήσει τα εν λόγω κράτη μέλη, παρότι ενδέχεται να πρέπει να τροποποιηθούν οι αριθμητικές τιμές για μία ή περισσότερες τεχνικές παραμέτρους. Ως εκ τούτου, η οδηγία θα μεγιστοποιήσει τη διακριτική ευχέρεια των κρατών μελών σχετικά με τη βέλτιστη υλοποίηση της πρότασης, παρέχοντας παράλληλα τη δυνατότητα στα κράτη μέλη να επιβάλουν αυστηρότερους ελέγχους σε περίπτωση που κάτι τέτοιο απαιτείται για την αντιμετώπιση προβλημάτων ποιότητας του αέρα.

4. Δημοσιονομικεσ επιπτωσεισ

Η πρόταση δεν έχει επιπτώσεις στον κοινοτικό προϋπολογισμό.

2008/0229 (COD)

Πρόταση

ΟΔΗΓΙΑ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

σχετικά με τη φάση ΙΙ της ανάκτησης ατμών βενζίνης κατά τη διάρκεια του ανεφοδιασμού επιβατικών οχημάτων σε πρατήρια καυσίμων

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 175,

την πρόταση της Επιτροπής[5],

τη γνώμη της Ευρωπαϊκής Οικονομικής και Κοινωνικής Επιτροπής[6],

τη γνώμη της Επιτροπής των Περιφερειών[7],

Αποφασίζοντας σύμφωνα με τη διαδικασία του άρθρου 251 της Συνθήκης[8],

Εκτιμώντας τα ακόλουθα:

(1) Με την απόφαση αριθ. 1600/2002/ΕΚ του Ευρωπαϊκού Κοινοβουλίου και του Συμβουλίου, της 22ας Ιουλίου 2002, για τη θέσπιση του έκτου κοινοτικού προγράμματος δράσης για το περιβάλλον[9] αναγνωρίστηκε η αναγκαιότητα να μειωθεί η ατμοσφαιρική ρύπανση σε επίπεδα τα οποία να ελαχιστοποιούν τις βλαβερές συνέπειες για την υγεία του ανθρώπου και το περιβάλλον.

(2) Η οδηγία 2008/50/ΕΚ του Ευρωπαϊκού Κοινοβουλίου και του Συμβουλίου, της 21ης Μαΐου 2008, για την ποιότητα του ατμοσφαιρικού αέρα και καθαρότερο αέρα για την Ευρώπη[10] θεσπίζει στόχους ποιότητας του αέρα για το όζον της τροπόσφαιρας και το βενζόλιο, και η οδηγία 2001/81/ΕΚ του Ευρωπαϊκού Κοινοβουλίου και του Συμβουλίου, της 23ης Οκτωβρίου 2001[11] θεσπίζει εθνικά ανώτατα όρια για τις εκπομπές πτητικών οργανικών ενώσεων οι οποίες συμβάλλουν στον σχηματισμό του όζοντος της τροπόσφαιρας. Οι εκπομπές πτητικών οργανικών ενώσεων, συμπεριλαμβανομένων ατμών βενζίνης, σε ένα κράτος μέλος συμβάλλουν στα προβλήματα ποιότητας του αέρα σε άλλα κράτη μέλη.

(3) Στόχος της οδηγίας 94/63/ΕΚ, της 20ής Δεκεμβρίου 1994, για τον έλεγχο των εκπομπών πτητικών οργανικών ενώσεων (VOC) που προέρχονται από την αποθήκευση βενζίνης και τη διάθεσή της από τις τερματικές εγκαταστάσεις στα πρατήρια καυσίμων[12](φάση Ι της ανάκτησης ατμών βενζίνης) είναι η ανάκτηση ατμών βενζίνης που εκπέμπονται από την αποθήκευση και τη διάθεση βενζίνης μεταξύ τερματικών εγκαταστάσεων και πρατηρίων καυσίμων.

(4) Ατμοί βενζίνης εκπέμπονται επίσης κατά τη διάρκεια του ανεφοδιασμού επιβατικών οχημάτων σε πρατήρια καυσίμων και πρέπει να ανακτώνται κατά τρόπο συνεπή προς τις διατάξεις της οδηγίας 94/63/ΕΚ.

(5) Τα υφιστάμενα πρατήρια καυσίμων ενδέχεται να χρειαστεί να προσαρμόσουν τις υπάρχουσες υποδομές και, με σκοπό τη μείωση του κόστους, είναι προτιμότερο να εγκατασταθεί σε αυτά εξοπλισμός ανάκτησης ατμών όταν θα ανακαινιστούν σημαντικά. Ωστόσο, τα μεγαλύτερα υφιστάμενα πρατήρια καυσίμων είναι δυνατόν να προσαρμοσθούν ευκολότερα και σε αυτά πρέπει να εγκατασταθεί νωρίτερα εξοπλισμός ανάκτησης ατμών, δεδομένου ότι συμβάλλουν περισσότερο στις εκπομπές. Στα νέα πρατήρια καυσίμων είναι δυνατή η ενσωμάτωση εξοπλισμού ανάκτησης ατμών βενζίνης κατά τη διάρκεια του σχεδιασμού και της κατασκευής τους και, επομένως, ο εξοπλισμός ανάκτησης ατμών βενζίνης μπορεί να εγκατασταθεί αμέσως.

(6) Ενδείκνυται η θέσπιση ενιαίου ελάχιστου επιπέδου ανάκτησης ατμών βενζίνης, ώστε να επιτευχθεί υψηλό επίπεδο οφέλους για το περιβάλλον και για να διευκολυνθεί το εμπόριο εξοπλισμού ανάκτησης ατμών βενζίνης.

(7) Όλοι οι εγκαταστημένοι εξοπλισμοί για τη φάση ΙΙ της ανάκτησης ατμών βενζίνης πρέπει να επιθεωρούνται περιοδικώς, προκειμένου να διασφαλισθεί η επίτευξη πραγματικής μείωσης των εκπομπών από αυτόν τον εξοπλισμό.

(8) Τα κράτη μέλη πρέπει να θεσπίσουν κανόνες σχετικά με τις εφαρμοστέες κυρώσεις σε περίπτωση παραβάσεων των διατάξεων της παρούσας οδηγίας και να εξασφαλίσουν την εφαρμογή τους. Οι κυρώσεις πρέπει να είναι αποτελεσματικές, αναλογικές και αποτρεπτικές.

(9) Λόγω της διασυνοριακής φύσης της ρύπανσης του αέρα, οι στόχοι της δράσης που πρέπει να αναληφθεί για τη μείωση των εκπομπών ατμών βενζίνης στην ατμόσφαιρα δεν είναι δυνατόν να επιτευχθούν επαρκώς από τα κράτη μέλη, αλλά είναι δυνατόν να επιτευχθούν καλύτερα σε κοινοτικό επίπεδο. Κατά συνέπεια, η Κοινότητα δύναται να εγκρίνει μέτρα, σύμφωνα με την αρχή της επικουρικότητας που θεσπίζεται στο άρθρο 5 της Συνθήκης. Σύμφωνα με την αρχή της αναλογικότητας που θεσπίζεται στο εν λόγω άρθρο, η παρούσα οδηγία δεν υπερβαίνει τα αναγκαία όρια για την επίτευξη των εν λόγω στόχων.

ΕΞΕΔΩΣΑΝ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Αντικείμενο

Η παρούσα οδηγία θεσπίζει μέτρα με στόχο τη μείωση της ποσότητας ατμών βενζίνης που εκπέμπεται στην ατμόσφαιρα κατά τη διάρκεια του ανεφοδιασμού μηχανοκίνητων οχημάτων σε πρατήρια καυσίμων.

Άρθρο 2

Ορισμοί

Για τους σκοπούς της παρούσας οδηγίας, νοούνται ως:

1. «βενζίνη» : η βενζίνη όπως ορίζεται στο άρθρο 2 παράγραφος 1 της οδηγίας 98/70/ΕΚ του Ευρωπαϊκού Κοινοβουλίου και του Συμβουλίου[13]·

2. «ατμοί βενζίνης» : κάθε αέρια ένωση που εξατμίζεται από τη βενζίνη·

3. «πρατήριο καυσίμων» : σταθμός διανομής όπως ορίζεται στο άρθρο 2 στοιχείο στ) της οδηγίας 94/63/ΕΚ·

4. «υφιστάμενο πρατήριο καυσίμων» : πρατήριο καυσίμων το οποίο έχει ήδη κατασκευασθεί ή για το οποίο χορηγείται μεμονωμένη πολεοδομική άδεια, άδεια κατασκευής ή άδεια λειτουργίας πριν από την ημερομηνία που αναφέρεται στο δεύτερο εδάφιο του άρθρου 7 παράγραφος 1·

5. «νέο πρατήριο καυσίμων» : πρατήριο καυσίμων το οποίο έχει ήδη κατασκευασθεί ή για τον οποίο χορηγείται μεμονωμένη πολεοδομική άδεια, άδεια κατασκευής ή άδεια λειτουργίας μετά την ημερομηνία που αναφέρεται στο δεύτερο εδάφιο του άρθρου 7 παράγραφος 1·

6. «σύστημα της φάσης ΙΙ της ανάκτησης ατμών βενζίνης» : εξοπλισμός ο οποίος αποσκοπεί στην ανάκτηση των ατμών βενζίνης που εκτοπίζονται από τη δεξαμενή καυσίμων μηχανοκίνητου οχήματος, κατά τη διάρκεια του ανεφοδιασμού του σε πρατήριο καυσίμων, και ο οποίος διοχετεύει τους εν λόγω ατμούς βενζίνης σε υπόγεια δεξαμενή αποθήκευσης του πρατηρίου καυσίμων ή τους επιστρέφει στον διανομέα βενζίνης για επαναπώληση·

7. «αποδοτικότητα δέσμευσης υδρογονανθράκων» : το κλάσμα ατμών βενζίνης που δεσμεύεται από το σύστημα ανάκτησης ατμών βενζίνης προς την ποσότητα ατμών βενζίνης που θα εκπέμπονταν ειδάλλως στην ατμόσφαιρα, απουσία τέτοιου συστήματος, εκφραζόμενο ως ποσοστό·

8. «λόγος ατμών/βενζίνης» : ο λόγος μεταξύ του όγκου ατμών βενζίνης σε ατμοσφαιρική πίεση που διέρχεται από το σύστημα της φάσης ΙΙ της ανάκτησης ατμών βενζίνης προς τον όγκο της διανεμηθείσας βενζίνης·

9. «διακίνηση» : η συνολική ετήσια ποσότητα βενζίνης που εκφορτώνεται από κινητούς περιέκτες σε πρατήριο καυσίμων.

Άρθρο 3

Πρατήρια καυσίμων

1. Τα κράτη μέλη διασφαλίζουν ότι κάθε νέο πρατήριο καυσίμων εξοπλίζεται με σύστημα της φάσης ΙΙ της ανάκτησης ατμών βενζίνης, εάν η πραγματική ή η σκοπούμενη διακίνηση από αυτό υπερβαίνει τα 500 m3 ετησίως. Ωστόσο, όλοι τα νέα πρατήρια καυσίμων που βρίσκονται κάτω από μόνιμους χώρους κατοικίας ή εργασίας εξοπλίζονται με σύστημα της φάσης ΙΙ της ανάκτησης ατμών βενζίνης, ανεξάρτητα από την πραγματική ή τη σκοπούμενη διακίνηση από αυτά.

2. Τα κράτη μέλη διασφαλίζουν ότι κάθε υφιστάμενο πρατήριο καυσίμων με διακίνηση άνω των 500 m3 ετησίως, το οποίο υπόκειται σε σημαντική ανακαίνιση, εξοπλίζεται με σύστημα της φάσης ΙΙ της ανάκτησης ατμών βενζίνης κατά την ανακαίνιση.

3. Τα κράτη μέλη διασφαλίζουν ότι τα υφιστάμενα πρατήρια καυσίμων με διακίνηση άνω των 3000 m3 ετησίως εξοπλίζονται με σύστημα της φάσης ΙΙ της ανάκτησης ατμών βενζίνης, το αργότερο έως την 31η Δεκεμβρίου 2020.

Άρθρο 4

Ελάχιστο επιτρεπόμενο επίπεδο ανάκτησης ατμών βενζίνης

1. Τα κράτη μέλη διασφαλίζουν ότι η αποδοτικότητα δέσμευσης υδρογονανθράκων από σύστημα της φάσης ΙΙ της ανάκτησης ατμών βενζίνης είναι τουλάχιστον ίση με 85%.

2. Για τα συστήματα της φάσης ΙΙ της ανάκτησης ατμών βενζίνης στα οποία οι ανακτώμενοι ατμοί βενζίνης μεταφέρονται σε υπόγεια δεξαμενή αποθήκευσης του πρατηρίου καυσίμων, ο λόγος ατμών/βενζίνης είναι τουλάχιστον ίσος με 0,95 αλλά δεν υπερβαίνει το 1,05.

Άρθρο 5

Περιοδική επιθεώρηση και συμμόρφωση

1. Τα κράτη μέλη διασφαλίζουν ότι η αποδοτικότητα δέσμευσης υδρογονανθράκων ελέγχεται τουλάχιστον άπαξ ετησίως.

2. Εφόσον έχει εγκατασταθεί σύστημα αυτόματης παρακολούθησης, τα κράτη μέλη διασφαλίζουν ότι η αποδοτικότητα δέσμευσης υδρογονανθράκων ελέγχεται τουλάχιστον κάθε τριετία. Το σύστημα αυτόματης παρακολούθησης εντοπίζει αυτομάτως τις βλάβες λειτουργίας του συστήματος της φάσης ΙΙ της ανάκτησης ατμών βενζίνης και του ιδίου του συστήματος αυτόματης παρακολούθησης, υποδεικνύει τις βλάβες στον διαχειριστή του πρατηρίου καυσίμων και διακόπτει αυτομάτως τη ροή βενζίνης από τον ελαττωματικό διανομέα, εάν η βλάβη δεν αποκατασταθεί εντός 7 ημερών.

Άρθρο 6

Κυρώσεις

Τα κράτη μέλη θεσπίζουν τους κανόνες για τις εφαρμοστέες κυρώσεις σε περίπτωση παράβασης των εθνικών διατάξεων που θεσπίζονται δυνάμει της παρούσας οδηγίας και λαμβάνουν όλα τα αναγκαία μέτρα προκειμένου να διασφαλίζουν την εφαρμογή τους. Οι προβλεπόμενες κυρώσεις πρέπει να είναι αποτελεσματικές, αναλογικές και αποτρεπτικές. Τα κράτη μέλη κοινοποιούν τις εν λόγω διατάξεις στην Επιτροπή το αργότερο έως την ημερομηνία που προσδιορίζεται στο πρώτο εδάφιο του άρθρου 7 παράγραφος 1 και κοινοποιούν πάραυτα στην Επιτροπή κάθε μεταγενέστερη τροποποίησή τους.

Άρθρο 7

Μεταφορά στο εθνικό δίκαιο

1. Τα κράτη μέλη θεσπίζουν και δημοσιεύουν, πριν από την [30ή Ιουνίου 2012], τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία. Ανακοινώνουν αμέσως στην Επιτροπή το κείμενο των εν λόγω διατάξεων καθώς και πίνακα αντιστοιχίας μεταξύ αυτών των διατάξεων και των διατάξεων της παρούσας οδηγίας.

Τα κράτη μέλη εφαρμόζουν τις διατάξεις αυτές από την [1η Ιουλίου 2012].

Όταν τα κράτη μέλη θεσπίζουν τις εν λόγω διατάξεις, αυτές περιέχουν αναφορά στην παρούσα οδηγία ή συνοδεύονται από την αναφορά αυτή κατά την επίσημη έκδοσή τους. Ο τρόπος της αναφοράς αποφασίζεται από τα κράτη μέλη.

2. Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία.

Άρθρο 8

Έναρξη ισχύος

Η παρούσα οδηγία αρχίζει να ισχύει την ημέρα της δημοσίευσής της στην Επίσημη Εφημερίδα της Ευρωπαϊκής Ένωσης .

Άρθρο 9

Η παρούσα οδηγία απευθύνεται στα κράτη μέλη.

Βρυξέλλες, […]

Για το Ευρωπαϊκό Κοινοβούλιο Για το Συμβούλιο

Ο Πρόεδρος Ο Πρόεδρος […] […]

[1] Σημείο 4.2.1.2 στη σελίδα 9 της ανακοίνωσης COM(2005) 446 της 21ης Σεπτεμβρίου 2005.

[2] Σημείο 3 παράγραφος 4 στις σελίδες 7 και 8 του COM(2007) 18 της 31ης Ιανουαρίου 2007.

[3] Οδηγία 2008/50/ΕΚ για την ποιότητα του ατμοσφαιρικού αέρα και καθαρότερο αέρα για την Ευρώπη, ΕΕ L152 της 11.6.2008, σ. 1 – 43.

[4] Πίνακας 6.24, σ. 55 της έκθεσης της ENTEC που εκπονήθηκε για την Επιτροπή (Μάιος 2005).

[5] ΕΕ C […] της […], σ. […].

[6] ΕΕ C […] της […], σ. […].

[7] ΕΕ C […] της […], σ. […].

[8] ΕΕ C […] της […], σ. […].

[9] ΕΕ L 242 της 10.9.2002, σ. 1.

[10] ΕΕ L 152 της 11.6.2008, σ. 1.

[11] Ε L 309 της 27.11.2001, σ. 22.

[12] ΕΕ L 365 της 31.12.1994, σ. 24.

[13] ΕΕ L 350 της 28.12.1998, σ. 58.